KIRJALLINEN KYSYMYS E-0429/01 esittäjä(t): Raffaele Lombardo (PPE-DE) neuvostolle. Tehokkaita ja pikaisia toimia uraania ja plutoniumia sisältävien ammuksien käytön aiheuttamien vaikutusten selvittämiseksi ja torjumiseksi.



Virallinen lehti nro 340 E , 04/12/2001 s. 0028 - 0029



KIRJALLINEN KYSYMYS E-0429/01 esittäjä(t): Raffaele Lombardo (PPE-DE) neuvostolle (20. helmikuuta 2001) Aihe: Tehokkaita ja pikaisia toimia uraania ja plutoniumia sisältävien ammuksien käytön aiheuttamien vaikutusten selvittämiseksi ja torjumiseksi NATOon kuuluvat Euroopan unionin jäsenvaltiot ovat vahvasti sitoutuneet puolustusliittoon, ja niitä yhdistävät lisäksi Yhdistyneiden kansakuntien peruskirjassa vahvistetut ajatukset, päämäärät ja periaatteet. Viime aikoina jäsenvaltioissa on oltu huolestuneita useiden entisen Jugoslavian alueella rauhanturvaoperaatioissa palvelleiden eurooppalaisten sotilaiden epäilyttävistä kuolemista. Katsooko neuvosto näin ollen, että on välttämätöntä - tiedustella mahdollisimman pikaisesti avoimuusperiaatteen ja yhteistyön nimissä NATOn toimivaltaisilta viranomaisilta, mitkä ovat tarkalleen ne alueet, joilla on käytetty uraania ja plutoniumia sisältäviä ammuksia, ja pyytää lisäksi kaikki mahdolliset asiaan liittyvät tekniset tiedot sekä tiedot tällaisten aseiden valmistusperusteista? - aloittaa kansainväliset tutkimukset yllä mainittujen aseiden käytöstä ja vaikutuksista hyödyntäen Yhdistyneiden kansakuntien erikoiselinten ja erilaisten alueellisten järjestöjen tietämystä? - tehdä Euroopan parlamentin ja Euroopan neuvoston parlamentaarisen yleiskokouksen esittämän pyynnön mukaisesti ehdoton päätös köyhdytettyä uraania sisältävien ammuksien käytöstä pidättäytymisestä, jos tiedemiehet eivät vieläkään tiedä tarkalleen, miten vahingollisia kyseiset aseet ovat tai jos tieto ammuksien vaarallisuudesta ihmisten terveydelle osoittautuu todeksi? - laajentaa kansainväliset tutkimukset koskemaan vaikutuksia, joita hyökkäysten kohteeksi joutuneilla ja tuhotuilla teollisuusalueilla olleiden lukuisien muiden myrkyllisten aineiden tuhoutumisella ja ympäristöön leviämisellä on ollut? - aloittaa pikaisesti sekä siviileihin että säteilylle altistuneisiin sotilaisiin kohdistuvat yksityiskohtaiset epidemiologiset tutkimukset? - aloittaa toimet saastuneiden alueiden puhdistamiseksi laitumista ja vesivarannoista alkaen? Vastaus (10. heinäkuuta 2001) Yleisten asioiden neuvoston istunnossa 22. tammikuuta 2001 käymässään keskustelussa ministerit vaativat jäsenvaltioiden viranomaisilta sekä köyhdytetyn uraanin käyttöä ammuksissa tutkivilta muilta järjestöiltä avoimuutta ja avointa tietojenvaihtoa. Ministerien kesken vallitsi yhteisymmärrys siitä, että Naton Balkanin kriisinhallintaa organisoivana järjestönä kuuluisi ensisijaisesti kerätä osanottajilta tietoja köyhdytetyn uraanin käytöstä, joukkojen sijoituspaikoista ja lääketieteellisistä näkökohdista. Neuvosto keskusteli 9. huhtikuuta 2001 köyhdytettyä uraania sisältävistä ammuksista useiden kansainvälisten järjestöjen keräämien tieteellisten todisteiden pohjalta. Keskustelun päätteeksi puheenjohtaja esitti asiasta seuraavan yhteenvedon: - Neuvosto panee merkille useiden kansainvälisten järjestöjen (UNEP, WHO, NATO, komission perustama ad hoc -asiantuntijaryhmä) tekemän työn Balkanilla käytettyjen ammusten sisältämälle köyhdytetylle uraanille altistumisen mahdollisten terveys- ja ympäristövaikutusten selvittämiseksi. - Näissä yksityiskohtaisissa ja puolueettomissa tutkimuksissa ei ole tullut esiin tieteellisiä todisteita, joiden mukaan köyhdytetyn uraanin käyttö olisi yhteydessä väestön tai konfliktialueella palvelleiden henkilöiden kärsimiin erilaisiin sairauksiin. - Alueella esiintyvien ilmeisten terveys- ja ympäristöongelmien vuoksi neuvoston olisi kuitenkin sitouduttava seuraamaan mahdollisia lisätutkimuksia tiiviisti sekä tarkastelemaan tätä kysymystä uudelleen myöhemmin, jos siihen on aihetta. - Komissio käsittelee jo joitakin alueella esiintyviä ympäristöongelmia meneillään olevissa hankkeissa. Neuvosto kehottaa komissiota ottamaan huomioon köyhdytettyä uraania koskevien selvitysten tulokset sekä ympäristö- ja terveyskysymysten kokonaistilanteen, kun komissio laatii Länsi-Balkanin maita koskevia uusia maakohtaisia strategioita.